title: 2007/687/KE: Deċiżjoni tal-Kummissjoni tat- 18 ta’ Awwissu 2006 li tiddikjara konċentrazzjoni kompatibbli mas-suq komuni u t-tħaddim tal-Ftehim taż-ŻEE (Il-każ COMP/M.3848 – Sea-Invest/EMO-EKOM) (notifikata taħt id-dokument numru C(2006) 3710) (Test b’relevanza għaż-ŻEE)

text:
               26.10.2007

               MT

               Il-Ġurnal Uffiċjali ta’ l-Unjoni Ewropea

               L 282/47

         DEĊIŻJONI TAL-KUMMISSJONI
   tat-18 ta’ Awwissu 2006
   li tiddikjara konċentrazzjoni kompatibbli mas-suq komuni u t-tħaddim tal-Ftehim taż-ŻEE
   (Il-każ COMP/M.3848 – Sea-Invest/EMO-EKOM)
   (notifikata taħt id-dokument numru C(2006) 3710)
   (It-test bl-Ingliż biss huwa awtentiku)
   (Test b’relevanza għaż-ŻEE)
   (2007/687/KE)
   Fit-18 ta’ Awissu 2006 il-Kummissjoni adottat Deċiżjoni f’każ ta’ amalgamazzjoni skond ir-Regolament tal-Kunsill (KE) Nru 139/2004 ta’ l-20 ta’ Jannar 2004 dwar il-kontroll ta’ konċentrazzjonijiet bejn impriżi (ir-Regolament ta’ Amalgamazzjoni tal-KE) (1), u b’mod partikolari l-Artikolu 8(2) ta’ dak ir-Regolament. Verżjoni mhux kunfidenzjali tad-Deċiżjoni sħiħa tinstab fil-lingwa awtentika tal-każ fil-websajt tad-Direttorat Ġenerali għall-Kompetizzjoni, fl-indirizz li ġej: http://ec.europa.eu/comm/competiton/index_en.html
   I.   SOMMARJU

               (1)

               Sea-Invest N.V. (“Sea-Invest”) hija kumpanija b’sidien privati li tipprovdi servizzi fit-terminals f’għadd ta’ portijiet fil-Belġju, Franza, il-Ġermanja u l-Afrika ta’ Isfel. L-attività ċentrali tagħha hija l-immaniġġjar ta’ merkanzija dry bulk u merkanzija oħra mhux fil-kontenituri. Sea-Invest tikkontrolla fost l-oħrajn it-terminals li ġejjin u timmaniġġja l-faħam, il-ħadid mhux maħdum u dry bulk ieħor: ABT f’Antwerp, GCT u CBM f’Ghent u Sea-Bulk f’Dunkirk.

               (2)

               Europees Massagoed-Overslagbedrijf B.V. u Erts-en Kolen Overslagbedrijf B.V. (“EMO-EKOM”) jipprovdu servizzi fit-terminal għall-faħam u l-ħadid mhux maħdum f’Rotterdam. EMO qed topera t-terminal filwaqt li EKOM hija l-proprjetarja tal-faċilitajiet. L-azzjonisti attwali f’EMO-EKOM huma ThyssenKrupp Veerhaven B.V. (“TKV”), RAG Logistic GmbH (“RAG”), H.E.S. Beheer N.V. (“HES”) u Manufrance B.V. (“Manufrance”).

               (3)

               TKV hija l-intermedjarja tal-port marittimu għal ThyssenKrupp Steel għall-portijiet ta’ Amsterdam, Rotterdam u Antwerp. Hija topera servizzi ta’ rmonk u barkun matul ix-xmara Rhine lill-kalkari tal-funderiji tal-grupp fi Duisburg. TKV topera wkoll terminal tal-faħam u l-ħadid mhux maħdum fil-port ta’ Rotterdam, li huwa kollu kemm hu dedikat lill-grupp ThyssenKrupp.

               (4)

               HES għandha, minbarra ishma fl-EMO-EKOM, ishma f’kumpaniji oħra li jimmaniġġjaw prodotti dry bulk fil-portijiet ta’ Rotterdam, Amsterdam u Zeeland. Is-sussidjarja tagħha EBS timmaniġġja faħam, ħadid mhux maħdum u prodotti dry bulk ieħor f'Rotterdam. Għandha wkoll kontroll konġunt fit-terminal RBY għall-ħadid mhux maħdum u prodotti dry bulk oħra f’Rotterdam u fit-terminal OBA li jimmaniġġja faħam u prodotti dry bulk oħra f’Amsterdam. Barra minn hekk, għandha ishma mhux ta’ kontroll fit-terminal OVET li jimmaniġġja faħam, ħadid mhux maħdum u prodotti dry bulk oħra f’Zeeland.

               (5)

               Manufrance għandha, minbarra ishma f’EMO-EKOM, interessi ta’ kontroll f’OVET u OBA. Hija sussidjarja ta’ ATIC Services, proġett bi sħab bejn il-gruppi Total, EDF u Arcelor (madankollu, l-ebda wieħed minn dawn l-azzjonisti ma jikkontrolla l-ATIC Services). ATIC Services għandha interessi f’kumpaniji li joffru servizzi relatati mal-kummerċ tal-faħam, il-loġistika ta’ mogħdijiet interni ta’ ilma, it-trasport marittimu u l-kontroll tal-kwalità ta’ merkanziji ta’ faħam u ħadid mhux maħdum

               (6)

               Skond it-tranżazzjoni proposta, Sea-Invest tikseb kontroll konġunt ta’ EMO-EKOM permezz tax-xiri ta’ ishma fil-kumpanija ta’ Investiment SNV mill-azzjonist attwali RAG. Wara t-tranżazzjoni, EMO-EKOM ser ikunu kontrollati b’mod konġunt minn Sea-Invest, TKV, HES u Manufrance.

               (7)

               L-investigazzjoni tal-Kummissjoni dwar is-suq uriet li l-konċentrazzjoni proposta mhux ser twassal għal xi tħassib dwar kompetizzjoni li bħala riżultat jimpedixxi b’mod sinifikanti l-kompetizzjoni effettiva fis-Suq Komuni jew f’parti sostanzjali minnu.

         II.   MEMORANDUM TA’ SPJEGAZZJONI
   (1)   IS-SWIEQ RILEVANTI TAL-PRODOTTI

               (8)

               Il-Kummissjoni fil-passat issuġġeriet li s-suq għas-servizzi tat-terminal (immaniġġjar ta’ merkanzija u ħażna fil-portijiet) seta’ jintqassam skond it-tliet tipi ewlenin ta’ merkanzija: (i) prodotti f’pakketti (b’mod partikolari kontenituri), (ii) prodotti dry bulk u (iii) prodotti likwidi, jew liquid bulk. Deċiżjoni preċedenti ssuġġeriet ukoll li s-suq għas-servizzi fit-terminals għall-merkanzija dry bulk setgħet tkompli titqassam skond it-tip ta’ prodott immaniġġjat. Il-prodotti dry bulk is-soltu jinqasmu f’diversi kategoriji: faħam u ħadid mhux maħdum, prodotti agrikoli (pereżempju qmugħ u ċereali) u prodotti dry bulk oħra (2). Minħabba li terminals għall-prodotti agrikoli ma jikkompetux, l-aktar minħabba raġunijiet ta’ sigurtà ta’ l-ikel, ma’ terminals li jimmaniġġjaw żewġ tipi oħra ta’ prodotti dry bulk, l-investigazzjoni ffukat fuq jekk l-immaniġġjar ta’ faħam u ħadid mhux maħdum fuq naħa u prodotti dry bulk ieħor fuq in-naħa l-oħra jiffurmawx swieq separati.

               (9)

               Faħam u ħadid mhux maħdum huma prodotti ewlenin bl-ingrossa fi kwantitajiet kbar li, fil-każ tagħhom, il-ħeffa fl-immaniġġjar hija kruċjali filwaqt li l-immaniġġjar u l-ħażna ma jeħtiġux attenzjoni speċjali. Kumpaniji tat-terminals jistgħu jaqilbu bejn l-immaniġġjar ta’ faħam u ħadid mhux maħdum u ħafna minnhom jimmaniġġjaw iż-żewġ prodotti bl-istess apparat. Kemm il-ħadid mhux maħdum u l-faħam jinħażnu fuq barra u bażikament fl-istess żona, imma f’munzelli separati. Barra minn hekk, il-klijenti għall-immaniġġjar tal-faħam u l-ħadid mhux maħdum fiż-żewġ każijiet huma ġeneralment l-utenti aħħarija ta’ dawn il-prodotti, jiġifieri kumpaniji kbar ta’ l-azzar u kumpaniji ta’ l-elettriku. Dawn iż-żewġ prodotti jiġu wkoll trasportati f'vapuri akbar u t-trasport preferut intern huwa fi braken partikolari u f'livell inqas, bil-ferrovija.

               (10)

               Min-naħa l-oħra, prodotti oħra dry bulk jeħtieġu mmaniġġjar differenti minħabba li ta’ spiss ikunu iktar fraġli mill-faħam u l-ħadid mhux maħdum, ma jistgħux jiġu mmaniġġjati minn ċineg trasportaturi ta’ veloċità kbira użati għall-faħam u l-ħadid mhux maħdum u jistgħu kultant jeħtieġu li jinħażnu f’post mgħotti. Prodotti oħra dry bulk jiġu wkoll trasportati u mmaniġġjati f’volumi ħafna iżgħar. Bastimenti iżgħar jintużaw għal prodotti dry bulk oħra minbarra l-faħam u l-ħadid mhux maħdum li jista’ jidħol f’portijiet fejn il-fond huwa ristrett. Minħabba li l-volumi huma iżgħar, it-trasport intern ta’ prodotti oħra dry bulk huwa aktar flessibbli. Barra minn hekk, il-klijenti għal prodotti oħra dry bulk huma differenti u l-kummerċjanti u l-kumpaniji loġistiċi għandhom rwol akbar.

               (11)

               Għalkemm xi terminals iżgħar jaqilbu bejn l-immaniġġjar ta’ faħam u ħadid mhux maħdum fuq naħa u prodotti oħra dry bulk fuq l-oħra, hemm differenzi sostanzjali bejn l-immaniġġjar ta’ dawn iż-żewġ kategoriji ta’ prodotti li jillimitaw is-sostituzzjoni ta’ provvista effettiva u immedjata. Klijenti importanti tal-faħam u tal-ħadid mhux maħdum ikkonfermaw ukoll li ma jikkunsidrawx terminals oħra dry bulk bħala alternattiva vijabbli minħabba n-nuqqas ta’ kapaċità ta’ ħażna u n-nuqqas ta’ possibbiltà li jitgħabbew u jinħattu volumi kbar ta’ merkanzija.

               (12)

               Minħabba f’hekk, id-deċiżjoni tikkonkludi li l-immaniġġjar tal-faħam u tal-ħadid mhux maħdum jirrappreżenta suq separat mill-immaniġġjar ta’ prodotti dry bulk oħra.

               (13)

               Barra minn hekk, il-Kummissjoni fil-passat għamlet distinzjoni bejn is-swieq għas-servizzi tat-terminals għat-traffiku hinterland
                   (3) fuq naħa u t-traffiku ta’ trażbord (4) fuq l-oħra. Din id-distinzjoni ġiet ikkonfermata anki f’dan il-każ. Għalhekk, id-deċiżjoni tiddefinixxi s-suq ta’ prodotti ewlieni effettwat bħala servizzi tat-terminal għall-traffiku hinterland għall-faħam u ħadid mhux maħdum li huma differenti mis-servizzi tat-terminal għat-traffiku tat-trażbord ta’ faħam u ħadid mhux maħdum.

         (2)   IS-SWIEQ RILEVANTI ĠEOGRAFIĊI

               (14)

               Fl-Artikolu 6(1)(ċ) tad-Deċiżjoni tal-Kummissjoni ġie dikjarat li s-suq rilevanti ġeografiku seta’ jestendi jew lejn il-portijiet kollha tal-firxa ARA (jiġifieri Antwerp, Rotterdam, Amsterdam, inkluż Zeeland) jew seta’ jkun limitat biss għall-port ta’ Antwerp fuq naħa u lejn il-portijiet Olandiżi (Rotterdam, Amsterdam, Zeeland) fuq in-naħa l-oħra. L-investigazzjoni fil-fond tas-suq li saret għalhekk iffukat fuq is-sostitwibilità bejn it-terminal ta’ Sea-Invest ABT f’Antwerp (kif ukoll it-terminals tagħha f’Ghent u Dunkirk) u EMO-EKOM kif ukoll terminals oħra fil-portijiet Olandiżi.

               (15)

               It-terminals tal-faħam u l-ħadid mhux maħdum għandhom tliet gruppi ewlenin ta’ klijenti: produtturi ta’ l-azzar, produtturi u kummerċjanti ta’ l-elettriku. Meta jiddeċiedi l-użu tat-terminal, il-klijent għandu jqis il-katina kollha loġistika biex jisfrutta bl-aħjar mod l-ispejjeż loġistiċi konnessi ma’ l-importazzjoni tal-faħam u l-ħadid mhux maħdum. L-investigazzjoni tas-suq uriet li din timponi restrizzjonijiet sinifikanti dwar l-għażla aħħarija dwar terminal speċifiku. L-aktar elementi importanti ta’ spejjeż tal-katina loġistika minbarra l-immaniġġjar fit-terminal u l-ħażna huma l-ġarr bil-baħar u t-trasport fuq l-art. L-immaniġġjar fit-terminal u l-ispejjeż ta’ ħażna jirrappreżentaw biss madwar 10-15 % ta’ l-ispejjeż loġistiċi totali. L-importanza relattivament baxxa tat-tariffi tat-terminal twassal biex il-bdil ta’ bejn 10 % jew anki 15 % żieda fit-tariffi tat-terminal mhux probabbli, minħabba li l-għażla tal-port u t-terminal tal-ħruġ issir l-aktar skond elementi iktar importanti ta’ spejjeż – l-ispejjeż ta’ ġarr bil-baħar u l-ispejjeż ta’ trasport fuq l-art – kif ukoll fatturi oħra speċifiċi għal kull klijent.

               (16)

               Id-deċiżjoni għalhekk l-ewwel tanalizza l-aktar partijiet importanti ta’ l-ispejjeż loġistiċi għall-importazzjoni tal-faħam u tal-ħadid mhux maħdum. Barra minn hekk, id-deċiżjoni tiġbor fil-qosor ir-riżultati ta’ investigazzjoni fil-fond dwar il-possibilitajiet li klijenti individwali ta’ Sea-Invest, EMO-EKOM u terminals oħra jaqilbu bejn Antwerp (jew anki Ghent u Dunkirk) fuq naħa u Rotterdam u portijiet oħra Olandiżi fuq l-oħra.

               (17)

               L-ispejjeż tal-ġarr bil-baħar huma, għall-parti l-kbir tal-klijenti, l-aktar fattur importanti li jinfluwenza l-għażla ta’ terminal partikolari. Huwa ġeneralment aktar ekonomiku li jintużaw bastimenti kbar bħala possibbli għall-parti marittima tat-trasport tal-faħam u aktar u aktar, tal-ħadid mhux maħdum. Madankollu, l-għażla ta’ bastiment ta’ kobor partikolari huwa limitat mill-fond tal-portijiet. L-investigazzjoni dwar is-suq tikkonferma li Antwerp huwa aktar ristrett bħala fond minn Rotterdam u portijiet oħra fil-firxa ARA u li għalhekk bastimenti kbar (li huma akbar minn madwar 140 000 dwt) ma jistgħux jidħlu fil-port ta’ Antwerp b’tagħbija kbira. Għall-kuntrarju, dawn il-bastimenti kbar iwasslu 79 % tal-faħam u anki 93 % tal-ħadid mhux maħdum li jinħatt fil-port ta’ Rotterdam. L-analiżi kwantitattiva ta’ l-ispejjeż tat-trasport bil-baħar ikkonfermat l-importanza tal-fond u l-importanza relattiva ta’ l-iżvantaġġ fl-ispejjeż tat-terminal ABT imqabbel mat-terminal ta’ l-EMO-EKOM. Fil-każ tal-faħam trasportat minn oriġini fejn m’hemmx restrizzjoni ta’ fond (li jirrappreżentaw iktar minn 70 % tal-faħam kollu li jinħatt fil-firxa ARA), id-differenza fl-ispejjeż tat-trasport bil-baħar bejn Antwerp u Rotterdam jammonta għal medja ta’ madwar 50 % tat-tariffa ta’ l-immaniġġjar. Din waħedha twassal biex il-bdil b’reazzjoni għal żieda ta’ 10 % fil-prezz ma jkunx probabbli.

               (18)

               L-ispejjeż ta’ trasport bl-art jista’ jkollhom effett sinifikanti anki fuq l-għażla ta’ terminal partikolari, skond il-lokalità tal-klijenti. Meta jitqabblu l-ispejjeż medji ta’ trasport fuq l-art għar-reġjuni differenti minn Antwerp u Rotterdam jirriżulta li Antwerp huwa ħafna irħas b’mod partkolari għall-Belġju u sa ċertu punt għan-naħa ta’ fuq ta’ Franza. Rotterdam, fuq naħa, hija irħas għall-Ġermanja – Ruhrgebiet, Ġermanja – Saarland, in-naħa t’isfel tal-Ġermanja u sa ċertu punt għall-Olanda. Id-differenza fin-nefqa bejn Antwerp u Rotterdam għal dawn ir-reġjuni tvarja bejn 20 % u 50 % tat-tariffa medja tat-terminal. Dan jillimita l-inċentiv ekonomiku tal-klijenti biex jaqilbu bejn Antwerp u Rotterdam b’reazzjoni għaż-żieda ta’ 10 % fit-tariffa tat-terminal. Huwa wkoll konformi ma’ l-istqarrijiet ta’ Sea-Invest u dawk li wieġbu fl-investigazzjoni li Antwerp u Rotterdam iservu hinterlands differenti u li l-għażla ta’ terminal hija deċiża minn qabel b’mod sinifikanti skond il-lokalità tal-klijent.

               (19)

               Barra minn hekk, id-deċiżjoni tanalizza l-prezzijiet tas-servizzi tat-terminal ta’ l-ABT u EMO-EKOM li jitħallsu mill-klijenti li jinsabu f’żoni ġeografiċi differenti. Dan wera kemm għall-ABT kif ukoll għal EMO-EKOM li m’hemm ebda reġjuni speċifiċi fejn il-klijenti jħallsu prezzijiet ħafna irħas jew ogħla mqabbla ma’ reġjuni oħra. Dan jidher li jindika li m’hemm ebda reġjun partikolari fejn il-pressjoni kompetittiva bejn it-terminals tkun partikolarment qawwija. L-analiżi tal-prezzijiet tat-terminal uriet ukoll li l-prezzijiet huma differenti b’mod sinifikanti bejn klijenti individwali ta’ ABT u EMO-EKOM.

               (20)

               Rigward is-sitwazzjoni speċifika għal kull grupp ta’ klijenti identifikati hawn fuq, id-deċiżjoni tiġbor fil-qosor it-terminals użati minn gruppi individwali ta’ klijenti li jinsabu f’żoni differenti u l-possibilitajiet reali biex jaqilbu bejn terminal u ieħor. Din l-analiżi hija bbażata fuq it-tweġibiet tal-klijenti għall-kwestjonarji dettaljati kif ukoll intervisti li saru ma’ għadd ta’ klijenti. Il-klijenti kollha enfasizzaw li l-għażla tagħhom tat-terminal tittieħed l-aktar skond l-ispejjeż tal-ġarr bil-baħar u l-ispejjeż tat-trasport bl-art. Barra minn hekk, hemm ħafna fatturi oħra li jiddeterminaw u jillimitaw l-għażla tat-terminals għal kull klijent, bħall-parteċipazzjoni f’servizzi parzjali ta’ merkanzija (5), spejjeż addizzjonali u kapaċità tal-ħażna tat-terminals, ir-riskju ta’ konġestjoni, in-numru u fejn jinsabu l-impjanti tal-klijent, l-aċċessibilità u kemm huma adattati l-kollegamenti bil-braken u bil-ferrovija, is-sigurtà tal-provvista (pereżempju fil-perjodu meta l-ilma jkun baxx fix-xmara Rhine) jew l-eżistenza ta’ kuntratti fit-tul ma’ dawk li jipprovdu t-trasport bl-art.

               (21)

               Din l-analiżi kkonfermat li l-ambitu għas-sostituzzjoni bejn it-terminal ta’ l-ABT u t-terminal ta’ EMO-EKOM huwa limitat ħafna. Skond l-investigazzjoni tas-suq, id-deċiżjoni tikkwantifika l-possibiltajiet attwali ta’ sostituzzjoni: il-volumi li għalihom ABT tista’ tissostiwixxi lil EMO-EKOM huma marġinali b’relazzjoni mal-volum totali ta’ EMO-EKOM’s (inqas minn 5 %). Dawn il-volumi ma jagħmlux pressjoni kompetittiva fuq EMO-EKOM, b’mod partikolari minħabba li l-aktar klijenti importanti mhux beħsiebhom jibdlu. Il-volumi li għalihom EMO-EKOM tista’ tissostitwixxi lil ABT huma żgħar b’relazzjoni mal-volum totali ta’ ABT (inqas minn 10 %). Dawn il-volumi jitfgħu biss pressjoni kompetittiva limitata fuq ABT, partikolarment minħabba li l-aktar klijenti importanti ta’ ABT mhux beħsiebhom jaqilbu.

               (22)

               Dan kollu jappoġġja l-konklużjoni li Rotterdam/Amsterdam/Zeeland huwa suq ġeografiku separat minn Antwerp/Ghent/Dunkirk (6). Il-kundizzjonijiet tal-kompetizzjoni mhumiex l-istess f’dawn iż-żewġ żoni. Madankollu, hemm xi kompetizzjoni limitata marġinali bejn dawn is-swieq ġeografiċi. Din il-kompetizzjoni marġinali hija l-aktar immirata lejn il-volumi tal-kummerċjanti.

               (23)

               Fuq in-naħa l-oħra, dwar it-traffiku ta’ trażbord għall-faħam u l-ħadid mhux maħdum, l-aspett ġeografiku għandu jkun aktar wiesa’, u jkopru l-portijiet kollha tal-baħar fil-firxa Gothenburg – Le Havre inklużi l-portijiet tar-Renju Unit u l-Irlanda.

         (3)   L-EVALWAZZJONI KOMPETITTIVA
   (1)   Servizzi tat-terminals għat-traffiku fil-hinterland għall-faħam u l-ħadid mhux maħdum
   (a)   Effetti unilaterali
   (i)   It-tisħiħ tad-dominanza ta’ l-ABT f’Antwerp

               (24)

               ABT hija dominanti fis-suq ta’ Antwerp (ishma fis-suq ta’ 100 %) għas-servizzi tat-terminal għat-traffiku tal-hinterland għall-faħam u l-ħadid mhux maħdum (7) fejn tiffaċċja biss kompetizzjoni marġinali. Id-deċiżjoni tanalizza jekk Sea-Invest jistax ikollha possibiltajiet u inċentivi biex tuża l-kontroll konġunt tagħha f’EMO-EKOM biex tirrestrinġi jew telimina din il-kompetizzjoni marġinali. Dan il-kontroll konġunt fl-EMO-EKOM ser jipprovdi lil Sea-Invest il-possibilità li tagħmel veto (imma mhux li tiddetermina attivament) ta’ deċiżjonijiet strateġiċi, b’mod partikolari dwar il-pjan kummerċjali u l-baġit, il-ħatra tal-management jew investimenti kbar. Il-parteċipazzjoni tagħha fil-bord tipprovdiha wkoll b’informazzjoni ġenerali dwar il-politika kummerċjali u l-ippjanar strateġiku ta’ EMO-EKOM.

               (25)

               Madankollu, dawn il-poteri ma jistgħux isaħħu l-pożizzjoni ta’ Sea-Invest minħabba li l-klijenti marġinali jistgħu jaqilbu għal terminals alternattivi. L-investigazzjoni fil-fond ikkonfermat li ebda wieħed mill-klijenti marġinali ta’ ABT ma jiddependi biss fuq EMO-EKOM. Għall-kuntrarju, ħafna mill-klijenti identifikaw terminals oħra pereżempju OBA u Rietlanden f’Amsterdam u RBT f’Rotterdam, bħala l-aħjar alternattivi possibbli għall-ABT. Bl-istess mod, klijenti marġinali li jistgħu jaqilbu volumi minn EMO-EKOM għal ABT ikkonfermaw li għandhom alternattivi akbar u aħjar, b'mod partikolari terminals oħra f'Rotterdam u Amsterdam. Meta jitqiesu l-volumi limitati tal-klijenti marġinali, dawn it-terminals għandu jkollhom ukoll il-kapaċitajiet disponibbli meħtieġa biex jassorbu t-tunnellaġġ.

               (26)

               Barra minn hekk, l-investigazzjoni wriet li Sea-Invest ma jkollha ebda inċentiv biex tuża l-poteri tal-veto biex timblokka deċiżjonijiet importanti biex tipprova tkompli tnaqqas il-pressjoni kompetittiva limitata minn EMO-EKOM. Meta jitqiesu l-volumi limitati tal-klijenti marġinali u ssir enfasi fuq EMO-EKOM dwar l-importazzjoni tal-faħam dejjem tikber lejn il-Ġermanja, l-ispejjeż ta’ veto bħal dan għal Sea-Invest m’għandhomx ikunu ogħla mill-benefiċċji.

         (ii)   Żieda unilaterali fil-prezzijiet ta’ EMO-EKOM

               (27)

               Teorija oħra possibbli ta’ ħsara hija dwar l-effett unilaterali tat-tranżazzjoni li tista tipprovdi lil EMO-EKOM il-kapaċità u l-inċentiv biex iżżid il-prezzijiet. Effett unilaterali bħal dan jista’ jkun possibbli jekk qabel l-amalgamazzjoni (i) Sea-Invest kienet tirrappreżenta tħassib għal EMO-EKOM li żżommha milli żżid il-prezzijiet tagħha u (ii) il-konċentrazzjoni eliminat jew dgħajfet sostanzjalment dan it-tħassib kompetittiv fuq EMO-EKOM. L-investigazzjoni fil-fond tas-suq uriet li ebda waħda minn dawn iż-żewġ kundizzjonijiet ma ġiet rispettata.

               (28)

               L-ewwelnett, EMO-EKOM u Sea-Invest huma fi swieq ġeografiċi differenti u kull tħassib possibbli eżerċitat mit-terminals tas-Sea-Invest fuq EMO-EKOM huwa limitat biss għal inqas minn 5 % tal-volumi totali mmaniġġjati minn EMO-EKOM. Barra minn hekk, klijenti ta’ EMO-EKOM identifikaw spiss bħala sostituti possibbli terminals oħra f’Rotterdam jew Amsterdam, b’mod partikolari OBA jew Rietlanden. It-tieni nett, anki kieku kien hemm tħassib kompetittiv minn terminals tas-Sea-Invest fuq EMO-EKOM, m’huwiex probabbli li x-xiri ta’ sehem ta’ kontroll bi sħab għandu jdgħajjef sostanzjalment dan it-tħassib. Sea-Invest ma jkollha ebda inċentiv li tirrilaxxa l-kompetizzjoni ta’ l-ABT fil-konfront ta’ EMO-EKOM minħabba li ser ikollha bżonn tattira tunnellaġġ lejn Antwerp minħabba li, kontra Rotterdam, mhux ser ikollha profitt b’ebda mod sinifikanti mill-importazzjoni mkattra tal-faħam lejn il-Ġermanja.

               (29)

               It-tranżazzjoni għalhekk ma twassalx għal xi tħassib fil-kompetizzjoni minħabba effetti unilaterali li jsaħħu d-dominanza ta’ Sea-Invest jew li jippermettu żieda fil-prezz minn EMO-EKOM.

         (b)   Effetti kkoordinati

               (30)

               L-Artikolu 6(1)(c) tad-deċiżjoni identifika bħala tħassib possibbli għall-kompetizzjoni anki l-koordinazzjoni fl-imġiba bejn Sea-Invest u EMO-EKOM kif ukoll terminals oħra (OBA, ENS, RBT, OVET) ikkontrollati minn azzjonisti ta’ EMO-EKOM minħabba rabtiet strutturali maħluqa bejn Sea-Invest u EMO-EKOM, HES u Manufrance. Madankollu, meta jitqiesu s-swieq ġeografiċi definiti hawn fuq, it-terminals ikkontrollati minn Sea-Invest min-naħa u EMO-EKOM u terminals oħra kkontrollati minn HES u Manufrance fuq naħa oħra huma attivi fi swieq separati. Għalhekk, koordinazzjoni anti-kompetittiva ta’ l-imġiba tagħhom minħabba t-tranżazzjoni mhijiex probabbli meta jitqies it-tħassib kompetittiv limitat bejniethom.

               (31)

               Sakemm hemm xi kompetizzjoni marġinali bejn ABT u terminals oħra fil-firxa ARA, l-investigazzjoni fil-fond ma wasslet għal ebda prova li t-tranżazzjoni tista’ twassal għall-effetti koordinati. L-investigazzjoni wriet li t-tmexxija tat-terminals hija pjuttost indipendenti fl-immaniġġjar operattiv tat-terminals, inkluż il-politika tal-prezzijiet għall-klijenti individwali jew pjani ta’ espansjoni. Kull koordinazzjoni hija wkoll inqas probabbli minħabba l-fatt li l-azzjonisti ta’ EMO-EKOM għandhom ikunu pjuttost eteroġenji rigward l-ambitu ta’ attivitajiet u l-integrazzjoni vertikali. It-trasparenza tas-suq dwar il-kundizzjonijiet tal-prezz miftehma f’negozjati ma’ klijenti individwali hija limitata. Minħabba l-partikolaritajiet ta’ kull klijent b’mod partikolari dwar il-lokalità ġeografika, is-servizzi tat-terminal ma jistgħux jitqiesu omoġenji. Barra minn hekk, l-investigazzjoni fil-fond ma pprovdietx xi evidenza ta’ mekkaniżmu kredibbli ta’ deterrent. Fl-aħħarnett, iż-żewġ kompetituri l-oħra (b’mod partikolari Rietlanden) kif ukoll klijenti kbar jirrappreżentaw tħassib importanti li jista’ jipperikola r-riżultat mistenni mill-koordinazzjoni.

               (32)

               Meta jitqies dan kollu, it-tranżazzjoni ma twassalx għal tħassib fil-kompetizzjoni minħabba sforzi koordinati bejn Sea-Invest, EMO-EKOM, HES u Manufrance.

         (ċ)   L-Artikolu 2(4)

               (33)

               L-investigazzjoni tas-suq ikkonfermat ukoll li t-tranżazzjoni mhux ser twassal għal xi koordinazzjoni bejn Sea-Invest, HES u Manufrance fis-suq għas-servizzi tat-terminal għal prodotti dry bulk oħra. M’hemm ebda indikazzjoni li d-dħul ta’ Sea-Invest bħala azzjonisti fit-terminal tal-faħam u l-ħadid mhux maħdum ta’ EMO-EKOM tista' twassal għal koordinazzjoni ma’ HES u Manufrance fi prodotti dry bulk oħra. Barra minn hekk, hemm għadd ta’ terminals indipendenti li jimmaniġġjaw prodotti dry bulk oħra fil-firxa ARA.

         (2)   Servizzi tat-terminals għat-traffiku ta’ trażbord għall-faħam u ħadid mhux maħdum

               (34)

               Id-deċiżjoni tikkonkludi li t-tranżazzjoni ma twassalx għal xi tħassib fil-kompetizzjoni fis-suq tas-servizzi tat-terminal għat-traffiku tat-trażbord tal-faħam u l-ħadid mhux maħdum meta jitqiesu l-volumi ta’ trażbord limitati ta’ Sea-Invest u EMO-EKOM u l-preżenza ta’ terminals alternattivi multipli.

         (4)   GĦELUQ

               (35)

               Id-deċiżjoni tikkonkludi li l-konċentrazzjoni proposta mhux ser twassal għal xi tħassib dwar kompetizzjoni li bħala riżultat jimpedixxi b’mod sinifikanti l-kompetizzjoni effettiva fis-Suq Komuni jew f’parti sostanzjali minnu.

               (36)

               Għalhekk, il-Kummissjoni tiddikjara t-tranżazzjoni notifikata kompatibbli mas-Suq Komuni u l-Ftehim taż-ŻEE, skond l-Artikolu 8(1) tar-Regolament ta’ Amalgamazzjoni u l-Artikolu 57 tal-Ftehim taż-ŻEE.

      (1)  ĠU L 24, 29.1.2004, p. 1.

      (2)  Varjetà wiesgħa ta’ prodotti bħal konċentrati taż-żingu u konċentrati oħra mhux tal-ħadid, gagazzi tas-siment, ħadid mhux maħdum, kaolin, fosfati u minerali, cokes u pet-cokes, anthracites eċċ.

      (3)  Jiġifieri minn bastimenti li jbaħħru fl-ibħra għall-braken interni, ferroviji jew trakkijiet.

      (4)  Jiġifieri minn bastimenti li jbaħħru fl-ibħra għall-vapuri relay/feeder

      (5)  Imsemmija wkoll “servizzi bil-pakketti”. Servizzi parzjali ta’ merkanzija jġorru l-merkanzija ta’ għadd ta’ klijenti li ma jimpurtawx kwantitajiet suffiċjenti biex ikun ekonomiku li jinkera bastiment b’mod indipendenti.

      (6)  Jista’ jitħalla miftuħ jekk il-portijiet ta’ Ghent u Dunkirk humiex fl-istess suq ġeografiku bħal Antwerp jew jiffurmawx suq separat (li huwa f’kull każ differenti għall-portijiet Olandiżi). Fiż-żewġ alternattivi, it-tranżazzjoni ma twassalx għal tħassib dwar kompetizzjoni.

      (7)  Sea Invest hija wkoll dominanti jekk il-portijiet ta’ Ghent u Dunkirk jiġu inklużi fis-suq ġeografiku minħabba li t-terminals li jimmaniġġjaw il-faħam u l-ħadid mhux maħdum għall-klijenti mhux vinkolanti huma kkontrollati minn Sea-Invest. L-analiżi li ġejja għandha tkun l-istess kieku Ghent u Dunkirk kienu fl-istess suq bħal Antwerp.


title: Deċiżjoni tal-Kunsill (PESK) 2015/1926 tas-26 ta' Ottubru 2015 li temenda d-Deċiżjoni (PESK) 2015/778 dwar operazzjoni militari tal-Unjoni Ewropea fin-Nofsinhar tal-Mediterran Ċentrali (EUNAVFOR MED)

text:
               27.10.2015

               MT

               Il-Ġurnal Uffiċjali tal-Unjoni Ewropea

               L 281/13

         DEĊIŻJONI TAL-KUNSILL (PESK) 2015/1926
   tas-26 ta' Ottubru 2015
   li temenda d-Deċiżjoni (PESK) 2015/778 dwar operazzjoni militari tal-Unjoni Ewropea fin-Nofsinhar tal-Mediterran Ċentrali (EUNAVFOR MED)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 42(4) u 43(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-18 ta' Mejju 2015, il-Kunsill adotta d-Deċiżjoni (PESK) 2015/778 dwar operazzjoni militari tal-Unjoni Ewropea fin-Nofsinhar tal-Mediterran Ċentrali (EUNAVFOR MED) (1).

               (2)

               Fl-24 ta' Settembru 2015, il-Kmandant tal-Operazzjoni ppropona li l-operazzjoni tissemma SOPHIA.

               (3)

               Id-Deċiżjoni (PESK) 2015/778 għandha għalhekk tiġi emendata skont dan.

         ADOTTA DIN ID-DEĊIŻJONI:
   Artikolu 1
   L-isem tal-operazzjoni
   Fit-titolu u fit-test kollu tad-Deċiżjoni (PESK) 2015/778, l-isem “EUNAVFOR MED” għandu minn hawn 'il quddiem jiġi sostitwit f'kull ċirkostanza bl-isem “EUNAVFOR MED operazzjoni SOPHIA” u għandha ssir kull bidla grammatikali neċessarja.
   Artikolu 2
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, is-26 ta' Ottubru 2015.

            Għall-Kunsill

            Il-President

         F. MOGHERINI

      (1)  Id-Deċiżjoni tal-Kunsill (PESK) 2015/778 tat-18 ta' Mejju 2015 dwar operazzjoni militari tal-Unjoni Ewropea fin-Nofsinhar tal-Mediterran Ċentrali (EUNAVFOR MED) (ĠU L 122, 19.5.2015, p. 31).